V spaa- ja konverentsihotell

V spaa- ja konverentsihotell on Tartu kesklinnas Kvartali keskuse (Riia 2) neljandal korrusel asuv heaolukeskus, mis hõlmab nii spaad, hotelli kui ka konverentsiruume. Spaahotelli kompleksi kuuluvad ka restoran Joyce ja kohvik V Café. 

Spaa omanikud on Veiko Mahlakas, Viljo Naar ja Marko Johanson. V Spa avas oma uksed detsembris 2016.

V Spa 

Spaakeskuse pindala on ligikaudu 3800 ruutmeetrit ning Veiko Mahlakase sõnul on see Baltimaade üks suurimaid. Spaa mahutab korraga kuni 300 külastajat, päevas suudetakse elamusi pakkuda kuni 1200 külastajale.

Spaasse sisenedes avaneb külastajatele riietusruum, mis on meestele ja naistele ühine ning koosneb 300 kapist ja 16 riietuskabiinist. Veekeskuse duširuumides asuvad eraldi meeste ja naiste saunad, vee- ja lõõgastusmaailma saunad on kõigile ühised.

Spaas on 86 numbrituba, 11 basseini, 5 mullivanni ja 11 sauna.

V Spas on saunamaailm, soolamaailm, vee- ja lõõgastusmaailm.

Saunamaailm 
V Spa saunamaailma kuuluvad: 

Soome saun – ruumi seinad on kaetud naturaalsete kasehalgudega. Sauna õhk on kuum ja kuiv, temperatuur 90–110 kraadi;
kadakasaun – kadakaaroomiga saun, keskmine temperatuur 70 kraadi;
Vene banja – siin on suur elektrikeris ja ruumi täidavad aurupilved, temperatuur 50–60 kraadi;
aurusaun – leiliruumis on kõrge õhuniiskus, temperatuur 43–46 kraadi;
jääsaun – talvine jääruum, temperatuur 4–8 kraadi;
meesaun – seinu ehivad haavapuust meekärjed, temperatuur 60–70 kraadi;
elamusdušid – jäiselt jahe kosk koos erinevate lõhnavariatsioonidega.

Saunameister viib saunamaailmas läbi erinevaid saunarituaale ja vihtleb külastajaid. Enamasti toimuvad saunarituaalid nädalavahetustel või argipäeva õhtutel.

Soolamaailm 
V Spa soolamaailma kuuluvad:

soolakivisaun – seinad on kaetud soolakiviga, temperatuur 60 kraadi;
soola-aurusaun – 100% õhuniiskusega saun, temperatuur 40–44 kraadi. Saunast leiad loodusliku meresoola, mida masseerivate liigutustega kehale kanda;
Surnumere soolaga jalavann – koht, kus hoida jalgu soojas vees ning valmistada neid ette saunatamiseks;
Surnumere soolaga bassein – bassein on täidetud soolase veega, kus saad veepinnal hõljuda ja lõõgastuda.

Vee- ja lõõgastusmaailm
Vee- ja lõõgastusmaailma kuuluvad: 

aurusaun – leiliruumis on kõrge õhuniiskus, temperatuur 43–46 kraadi;
gaasikerisega saun – siit avaneb vaade Tartu linnale ja saunas on ka teler, temperatuur 80 kraadi;
Hamam – soe marmorlava, 100% õhuniiskus, temperatuur 38–42 kraadi;
infrapunasaun – infrapunakiirtega saun;
spordituba – siin saad kasutada erinevaid trenažööre;
valgusteraapia ruum – selles ruumis on kolm eritoimetega lampi, mille all lõõgastuda:
kollageenilamp;
UV-lamp;
infrapunalamp;
imetamistuba – tuba, kus kõik sülelapsed oma emaga puhata saavad.

Mullivannid ja basseinid 
Keskuses on viis mullivanni, millest üks on õues ja töötab kui väljas on alla 10 külmakraadi.
 	
Lõõgastusbassein pindalaga 300 ruutmeetrit on vee- ja lõõgastusmaailma suurim bassein. Lõõgastusbasseinis on mullivannidega saar, vastuvooluring, massaaživõimalused, veealune trenažöör, veekardin ja baar. Basseini keskel ilutseb valgusvariatsioonidega purskkaev. Baarist saab käepaelaga toitu ja jooki tellida. Lõõgastusbasseini kõrval on väikelastele mõeldud bassein ja beebibassein. Lähedal asub ka Jaapani bassein ning külma- ja kuumavee jalutusrada.

Hinnakiri

Täispileti hind on olenevalt spaapaketist, kellaajast ja nädalapäevast 10–35 eurot.

Paketid

 V Spa paketis sisaldub veemaailm, neli sauna ja spordituba. 
 Premium paketis sisaldub veemaailm, neli sauna, spordituba ja valikus on kas soolamaailm või saunamaailm. 
 Delux paketis sisaldub veemaailm, neli sauna, spordituba, soolamaailm ja saunamaailm.

Wellness spaa 

Wellness spaas on võimalik nautida erinevaid massaaže ja kehahoolitsusi, sealhulgas käte, näo- ja jalahoolitsusi. 

Mõned näited, mida spaa pakub: 

veiniteraapia kooriv kehahoolitsus – lisab nahale energiat;
veiniteraapia hoolitsus kehamähisega – taastab naha värskuse ja sileduse;
veiniteraapia täiuslik kehahoolitsus massaažiga – koorib, toidab ja annab sära;
terviklik pinguldav näohoolitsus – Lift Summum – põhjalik hoolitsus näo-, kaela- ja dekolteenahale;
soe šokolaadimähis – kosutab nii keha kui hinge;
kalateraapia – kalad koorivad jalgu, toitudes pindmistest surnud naha rakkudest. Samal ajal teevad kalad ka mikromassaaži, mis parandab vereringet.

Paketid
Wellness spaas saate valida ka erinevaid hoolitsusi või massaaže sisaldavaid valmispakette. Paljud neist on eri sihtrühmadele: meestele, naistele, lastele ja rasedatele. 

Mõned valmispakettide näited:

pakett „Vägev turgutus“ sisaldab hommikust vee- ja lõõgastusmaailma külastust, saunamaailma külastust, vana-Eesti massaaži matil või Tai massaaži matil 60 minutit ja klassikalist jalahoolitsust;

beebiootel naistele sobib pakett „Väärtuslik aeg“, mis sisaldab vee- ja lõõgastusmaailma külastust, naha tervet jumet ja sära taastavat näohoolitsust 60 minutit, soojendavat kehahoolitsust massaažiküünlaga 60 minutit ja Wellness jalahoolitsust 75 minutit;

meestele pakutakse paketti „Vinge puhkus mehele“, mis koosneb titaani kehahoolitsusest vanniga 60 minutit ja näohoolitsust 60 minutit;

lastele mõeldud pakett „Väikeste paradiis“ sisaldab vee- ja lõõgastusmaailma külastust ja laste massaaži 30 minutit, mis on soovitatav alates 6. eluaastast.

Hotell

86 numbritoa hulgas on puhkevõimalusi pakkuvaid superior- ja deluxe-tube ning ka sviite. Tubadesse mahub lisavooditega kuni 6 inimest. Hotell asub multifunktsionaalses ärikvartalis, milles leidub brändikauplusi, kohvikuid ning tegevust jätkub ka lastele.

Restoran Joyce

Spaahotelli all Kvartali keskuse esimesel korrusel asub restoran Joyce, kus põhirõhk on tooraine värskusel ja maitsete erilisusel. Restorani nimi tuleneb kahest sõnast: rõõm (joy) ja maitsete valik (choice).

V Café

Kvartali teisel korrusel asub spaahotelli Pariisi stiilis kohvik V Café, mille peakokk on Mihkel Mangluse. Menüüs leidub nii tervislikke toite kui ka pagaritooteid. Kohvikus on ka lastenurk.

Konverentsikeskus

Hotelli teisel korrusel paikneb V konverentsikeskus, mis pakub erineva tehnilise varustatusega ruume konverentside ja koolituste läbiviimiseks. Lisaks asuvad seal banketisaalid, mis mahutavad kokku kuni 600 inimest.

Viited

Tartu hotellid
Spaad